ທ່ານ ເຊ​ເລັນ​ສ​ກີ ຂໍ​ຄວາມ​ຊ່ວຍ​ເຫຼືອ​ເພີ່ມ​ເຕີມ​ຈາກ ຢູ​ໂຣບ
ທ່ານ ມິ​ແຊ​ລ ໄດ້​ກ່າວ​ວ່າ​ກອ​ງ​ປະ​ຊຸມ​ຕ່າງໆ​ຈະ​ລວມ​ມີ​ການ​ແກ້​ໄຂ​ລາ​ຄາ​ນ້ຳ​ມັນ​ທີ່​ສູງ ທີ່​ເຊື່ອມ​ໂຍງ​ກັບ​ຄວາມ​ຂັດ​ແຍ້ງ​ນັ້ນ.
ປະທານາທິບໍດີ ຢູເຄຣນ ທ່ານ ໂວໂລດີເມຍ ເຊເລັນສກີ ແມ່ນມີກຳນົດທີ່ຈະກ່າວຄຳປາໄສຕໍ່ສະພາຢູໂຣບໃນວັນຈັນມື້ນີ້ ໃນຂະນະທີ່ທ່ານໄດ້ທຳການຜັກດັນສຳລັບການຊ່ວຍເຫຼືອ ຢູເຄຣນ ເພີ່ມເຕີມ ແລະ ທຳການກົດດັນຫຼາຍກວ່າເກົ່າຕໍ່ ຣັດເຊຍ ເພື່ອສິ້ນສຸດການບຸກລຸກຂອງເຂົາເຈົ້າ ປະທານສະພາຢູໂຣບ ທ່ານ ຊາລສ໌ ມິແຊລ ໄດ້ກ່າວໃນຈົດໝາຍສະບັບນຶ່ງກ່ອນກອງປະຊຸມສອງວັນວ່າ ຢູເຄຣນ ແມ່ນ “ໄດ້ສະແດງໃຫ້ເຫັນຄວາມກ້າຫານທີ່ໜ້າເຫຼືອເຊື່ອ ແລະ ກຽດສັກສີຍ້ອນການຮຸກຮານ ແລະ ການກະທຳທີ່ໂຫດຮ້າຍຂອງຣັດເຊຍ ” ທ່ານ ມິແຊລ ໄດ້ກ່າວວ່າ “ນຶ່ງໃນຄວາມເປັນຫ່ວງທີ່ຮີບດ່ວນທີ່ສຸດຂອງພວກເຮົາແມ່ນການຊ່ວຍເຫຼືອລັດ ຢູເຄຣນ, ພ້ອມກັບຄູ່ຮ່ວມຕ່າງປະເທດຂອງພວກເຮົາ, ດ້ວຍຄວາມຕ້ອງການດ້ານການເງິນຂອງເຂົາເຈົ້າ ພວກເຮົາຍັງຈະປຶກສາຫາລືກ່ຽວກັບວິທີທີ່ດີທີ່ສຸດ ເພື່ອຈັດແຈງການສະໜັບສະໜູນຂອງພວກເຮົາສຳລັບການສ້າງສາຄືນຂອງຢູເຄຣນ, ໃນຂະນະທີ່ຄວາມພະຍາຍາມຄັ້ງໃຫຍ່ໃນທົ່ວໂລກຈະຖືກຮຽກຮ້ອງເພື່ອສ້າງຄືນປະເທດດັ່ງກ່າວ ” ທ່ານ ມິແຊລ ໄດ້ກ່າວວ່າກອງປະຊຸມຕ່າງໆຈະລວມມີການແກ້ໄຂລາຄານ້ຳມັນທີ່ສູງ ທີ່ເຊື່ອມໂຍງກັບຄວາມຂັດແຍ້ງນັ້ນ ແລະ ຄວາມຈຳເປັນເພື່ອ “ທີ່ຈະເລັ່ງການຫັນປ່ຽນພະລັງງານຂອງພວກເຮົາ” ເພື່ອທີ່ຈະຍຸຕິການເພິ່ງພາອາໄສນ້ຳມັນເຊື້ອໄຟຣັດເຊຍ ໂດຍຢູໂຣບ, ເຊັ່ນດຽວກັບປຶກສາຫາລືວິທີຕ່າງໆເພື່ອຮັບມືກັບບັນຫາທັງຫຼາຍກ່ຽວກັບຄວາມປອດໄພທາງອາຫານ ແລະ ການຂຶ້ນລາຄາຕ່າງໆ ດ້ວຍກອງກຳລັງຣັດເຊຍດຳເນີນການໂຈມຕີຢ່າງໜັກໃສ່ເມືອງ ຊີວີໂຣໂດເນັດສ, ເຊິ່ງແມ່ນເມືອງສຸດທ້າຍທີ່ຖືກຄວບຄຸມໂດຍຢູເຄຣນ ໃນພາກພື້ນລູຮານສ ນັ້ນ, ທ່ານ ເຊເລັນສກີ ໄດ້ກ່າວໃນຄຳປາໄສທາງວິດີໂອເມື່ອຄືນວັນອາທິດວານນີ້ວ່າ ການຍຶດເມືອງດັ່ງກ່າວ “ແມ່ນວຽກງານພື້ນຖານສຳລັບພວກຜູ້ຍຶດຄອງ” ແລະ ວ່າຢູເຄຣນ ຈະເຮັດທຸກຢ່າງທີ່ສາມາດເຮັດໄດ້ເພື່ອ “ຕ້ານຢັນການບຸກຄືບໜ້ານີ້ ” ທ່ານ ເຊເລັນສກີ ໄດ້ກ່າວວ່າການໂຈມຕີຂອງຣັດເຊຍ ໄດ້ສ້າງຄວາມເສຍຫາຍ 90 ເປີເຊັນຕໍ່ຕຶກອາຄານທັງຫຼາຍໃນເມືອງ ຊີວີໂຣດໍເນັດສ໌, ຕັດການໂທລະຄົມມະນາຄົມ ແລະ ທຳລາຍເຮືອນຫຼາຍກວ່າສອງສ່ວນສາມຂອງເມືອງດັ່ງກ່າວ ລັດຖະມົນຕີກະຊວງການຕ່າງປະເທດ ຣັດເຊຍ ທ່ານ ເຊີເກ ລາວຣອຟ ໄດ້ກ່າວຕໍ່ໂທລະພາບຝຣັ່ງ TF1 ໃນວັນອາທິດວານນີ້ວ່າ “ບູລິມະສິດທີ່ບໍ່ມີເງື່ອນໄຂຂອງ ຣັດເຊຍ ແມ່ນການປົດປ່ອຍພາກພື້ນ ໂດເນັດສ໌ ແລະ ລູຮານສ໌ ” ທ່ານໄດ້ກ່າວວ່າ ຣັດເຊຍ ພິຈາລະນາເຂດດັ່ງກ່າວເປັນ “ລັດເອກະລາດ ”